**49. NAGRADE GZS ZA IZJEMNE GOSPODARSKE IN PODJETNIŠKE DOSEŽKE**

Ljubljana, 17.1.2017

O b r a z l o ž i t e v

**Velike družbe**

**dr. Tomaž Kmecl,** generalni direktor

**KOLEKTOR ETRA d.o.o., Ljubljana**

Doktor strojnih znanosti Tomaž Kmecl vodi podjetje Kolektor Etra od leta 2009. Na zahtevnem trgu elektroenergetike je v tem času uspel umestiti družbo kot globalnega ponudnika kakovostnih rešitev na področju transformacije električne energije.

Družba, ki je od leta 2010 v večinskem lastništvu skupine Kolektor, je začela delovati že leta 1933 kot servis transformatorjev. V zadnjem obdobju se usmerja v proizvodnjo energetskih transformatorjev večjih moči – do 500 MVA in napetosti do 420 kV in je eden najpomembnejših proizvajalcev transformatorjev za off-shore vetrna polja. Na področju razvoja nizkohrupnih transformatorjev je Etra postala svetovna ustvarjalka trendov. Večji del prihodkov ustvari na tujih, predvsem severno evropskih trgih. Na javnih razpisih se kosajo z močnimi in uveljavljenimi konkurenti, kot so Siemens, ABB ali Alstom. Družba ima lastno podjetje na Švedskem in razvito mrežo zastopnikov v 16 državah.

Delovanje Etre zaznamujejo odlični rezultati; povprečna rast prihodkov na tujih trgih znaša 14 odstotkov, za tretjino višja vrednost dodane vrednosti na zaposlenega v primerjavi s panogo, ki je do 2015 imela preko osem odstotno rast in kar 16 odstotno v l. 2016. Rast dobička in dobičkonosnosti kapitala potrjujejo cilje razvojne strategije podjetja na področju razvoja, investicij in prodaje.

Visoka investicijska vlaganja v opremo, pospešeno zaposlovanje visokokvalificiranega kadra, tudi številnih magistrov in doktorjev znanosti, sodelovanje z univerzami in raziskovalno sfero, prispevajo k razvoju številnih novih proizvodov in novim tehnologijam. V obdobju zadnjih treh let je družba uvedla kar 180 unikatnih energetskih transformatorjev letno. Tretjina je bila namenja za vetrna polja.

V okviru integriranega sistema vodenja so urejene politika vodenja kakovosti, politika ravnanja z okoljem in politika varnosti in zdravja pri delu. Našteto opredeljuje cilje in odgovornost vodstva podjetja ter odgovornost zaposlenih. Kolektor Etra zagotavlja motivirano in zdravo delovno okolje vseh zaposlenih, aktivno pa podpira tudi lokalno okolje.

***Sveži podatki za 2016:***

čisti prihodki: 86.532.928 €

čisti dobiček: 9.500.000 €
število zaposlenih: 345

dodana vrednost/zaposlenega: 71.531 €

* 10,6 odstotna povprečna letna rast prihodkov (21 odstotna rast v 2016)
* *Dodana vrednost na zaposlenega v višini 63 tisoč Eur je za tretjino višja od dejavnosti*
* *Dodana vrednost na zaposlenega znaša v 2016 71.531 Eur (16 odstoten indeks rasti)*
* V svetovnem vrhu na področju proizvodnje nizkohrupnih transformatorjev
* 15 članska razvojna skupina registrirana pri ARRS
* 25 novih delovnih mest iz naslova raziskav in razvoja
* 180 unikatnih energetskih transformatorjev letno
* Z nagradami za minimalen bolniški stalež, znižali bolniško odsotnost za 70%
* Neomejena ponudba svežega sadja zaposlenim (25 ton letno)

**Andrej Božič**, generalni direktor

**Steklarna Hrastnik d.o.o., Hrastnik**

Andrej Božič je vodenje Steklarne Hrastnik, ki je bila ustanovljena že daljnega leta 1860, prevzel leta 2010. Družbo je pestila visoka izguba. Dosegel je rast prihodkov, 64 odstotno rast dobička ter 20 odstotno dobičkonosnost kapitala, kot tudi rast dodane vrednosti na zaposlenega.

Podjetje je usmerjeno v naslednje skupine proizvodov: votlo steklo oz. steklo široke potrošnje, embalažno steklo, tehnične steklene izdelke in opremo za razsvetljavo. Dnevna proizvodna zmogljivost znaša 260 ton stekla.

Družba gradi dolgoročno ekspanzijo in razvoj na svojih ključnih konkurenčnih prednostih, ki so kakovost, kristalno čisto steklo, inovativnost, hitrost, fleksibilnost glede količin in omogočanje nadstandardnih rešitev za svoje stranke. Usmerja se v proizvode z večjo dodano vrednostjo, pri čemer uporablja inovativne rešitve. Zanje so prejeli vrsto priznanj in domačih ter mednarodnih nagrad. V zadnjih letih so namenili za investicije kar 14,6 odstotkov prodaje, kar je skoraj enkrat več kot konkurenca.

Z lastnim znanjem, sodelovanjem z univerzami in raziskovalno sfero ter povezovanjem s strateškimi partnerji proizvedejo letno za tretjino proizvodnje novih izdelkov. Ustanovili so lastni razvojni center in PBC1860, ki je inkubator idej različnih strok.

Družba ima razvito celovito okoljevarstveno politiko, za katero je prejela že številne nagrade in certifikate. Poleg številnih pridobljenih standardov kakovosti, zagotavljajo tudi zaščito intelektualne lastnine – od korporativne znamke, do blagovnih znamk in patentov doma in v tujini.

Steklarna ustvari pretežni del (88 odstotkov) prihodkov na tujih trgih in povečuje prodajo tako v tujini kot doma. Izvaža v več kot petdeset držav, vendar je glavni delež izvoza ustvarjen na trgu EU – v Nemčiji, Italiji in na Poljskem. Med njihovimi naročniki so podjetja Hennessy, Heineken, Bacardi Martini, Pernod Ricard, ... Tržno nišo je podjetje našlo v razvoju promocijskih steklenic ter barvnega stekla.

K pospešeni rasti podjetja doprinaša usmeritev k nenehnemu in sistemskemu razvoju zaposlenih. Steklarna Hrastnik podpira številne projekte lokalnega okolja.

***Sveži podatki za 2016:***

 *(nerevidirani podatki)*

Čisti prihodki: 54.520.620 €

Čisti dobiček: 6.018.341 €

Število zaposlenih: 693

Dodana vrednost/zaposlenega: 39.425 €

Dodana vrednost/zaposlenega (PE embalažnega stekla): 66.947 €

* 157 let
* Dnevna proizvodna zmogljivost 260 ton stekla
* 64 odstotna povprečna letna rast čistega dobička
* 20 odstotna povprečna dobičkonosnost kapitala - 3 krat več od povprečja v panogi
* Izvoz v 50 držav
* Naročniki so svetovno znana podjetja kot so Hennessy, Heineken, Bacardi Martini, Pernod Ricard
* V obdobju zadnjih treh let 29,5 milijonov Eur investicij
* V letu 2015 namenjenih 730 Eur na zaposlenega za izobraževanje
* Postavljen kompetenčni model za razvoj strokovnih, vodstvenih in komunikacijskih kompetenc zaposlenih in nadgrajen z lastnim mentorskim sistemom
* Družba je imetnik številnih certifikatov, priznanj, domačih in tujih nagrad; Andrej Božič je tudi Ambasador znanj (Life Learning Academia) in Manager leta 2016

**Srednje velike družbe**

**Dr. Mariana Karla Rebernik, direktorica**

**Atotech Slovenija d.d., Podnart**

Dr. Mariana Rebernik je direktorica podjetja od leta 1994. Družba, ki izdeluje specializirane preparate za galvansko industrijo, je bila ustanovljena kot Kemična tovarna Podnart. Začetki kemijske proizvodnje sežejo že v leto 1933. Leta 1997 je v družbo vstopila nizozemska multinacionalka Atotech B.V., ki je njen 100 odstotni lastnik.

Njihovi proizvodi se uporabljajo v avtomobilski, kovinsko predelovalni industriji, industriji bele tehnike in pohištva ter industriji tiskanih vezij. Na tujih trgih ustvarijo 92 odstotkov prihodkov. Letna rast prodaje znaša 22 odstotkov. So na prvem mestu med konkurenti z ustvarjeno dodano vrednostjo v višini 73 tisoč Eur (2015), ki se je v zadnjih treh letih ob 30 odstotni rasti števila zaposlenih povečala za 23 tisoč Eur.

Z obsežnimi investicijami v proizvodno opremo in prostore ter visokimi vlaganji v razvoj in raziskave, lastnim znanjem in sodelovanjem z univerzami, inštituti in kupci, proizvede družba več sto novih proizvodov letno. V obdobju zadnjih treh let so naredili 822 novih proizvodov. Vplive na okolje upoštevajo že v fazi zasnove in razvoja proizvodov. Tako so vsi novi izdelki deklarirani kot izdelki zelene tehnologije, kar pomeni, da izpolnjujejo zahteve po zmanjšanem obremenjevanju okolja in prijaznejšem delu z njimi pri uporabi v proizvodnji.

V družbi, ki ima visoko rast zaposlenih, se 2/3 delavcev redno izobražuje, izvajajo tudi sodobne kadrovske analitične in razvojne metode. Družba ima sprejet tudi svoj Kodeks o poslovni etiki.

***Sveži podatki za 2016:***

čisti prihodki. 31.382.472 €
čisti dobiček: 1.417.437 €
število zaposlenih: 65,4
dodana vrednost/zaposlenega: 61.342 €

* 22 odstotna povprečna rast prihodkov
* 92 odstotkov prihodkov ustvarjenih na tujih trgih
* ROE (povprečna dobičkonosnost kapitala) 12,9 odstotkov
* 39 odstotna rast proizvodnje v 2015 – 1.512 različnih proizvodov
* V obdobju 3 let naredili 822 novih izdelkov
* Povprečno 1 milijon investicij letno
* Novi izdelki so deklarirani kot izdelki zelene tehnologije

**Albert Erman, direktor**

**MAGNETI Ljubljana, d.d., Ljubljana**

Podjetje Magneti Ljubljana je bilo ustanovljeno leta 1951 kot Iskra Magneti. Albert Erman je vstopil vanj leta 1992 in je tudi pretežni lastnik podjetja. Družba proizvaja visoko kakovostne trajne magnete in magnetne sisteme, namenjene pretežno avtomobilski industriji. Delujejo v panogi z izjemno hitro rastjo novih proizvodov in materialov.

Kar 87 odstotkov prihodkov ustvarijo na tujih trgih. Tu srečujejo nemško in kitajsko konkurenco. Več deset odstoten porast izvoza beležijo na trgih Francije, Madžarske in Nemčije, na katerih se sistematično usmerjajo v prodajo magnetnih sistemov.

Dolgoročen razvoj družbe zagotavlja stalno nadgrajevanje strokovne usposobljenosti zaposlenih, uporaba najnovejših tehnoloških rešitev, stalno posodabljanje ter visoka vlaganja v razvoj. Dobro poslovanje potrjujejo rezultati prodaje, rast čistega dobička (47 odstotna povprečna letna rast) in poslovanje brez dolga. Z lastnimi sredstvi financirajo celotne investicije, ki so v zadnjem obdobju dosegle vrednost 4 mio Eur, in sicer v nove poslovne prostore, novo proizvodno linijo, opremo in informacijski sistem.

Proizvodi in storitve so rezultat lastnega razvoja in povezovanja s strateškimi partnerji ter univerzami in raziskovalnimi organizacijami. Družba ima registrirano 19 člansko razvojno skupino. Uspešno sodelujejo tako v evropskih projektih, kot na slovenskih razpisih.

Direktor Albert Erman usmerja cilje družbe k lastnem razvoju tehnološko zahtevnih proizvodov in procesov na podlagi sistematičnega poslovanja, strokovnega in odgovornega dela ter znanja motiviranih sodelavcev, ki temeljijo na inovativnosti, gospodarnosti in ekološki osveščenosti.

***Sveži podatki za 2016:***

čisti prihodki:   15.628.332 €

čisti dobiček:         681.850 €

število zaposlenih: 202

dodana vrednost/zaposlenega:  30.365 €

* 66 let
* 87 odstotkov prihodkov ustvarjenih na tujih trgih, od tega 45 odstotkov na nemškem trgu
* 90 milijonov proizvedenih magnetov – 60 odstotkov za avtomobilsko industrijo, 20 za železniško in 20 za letalsko
* Rast prodaje 10 odstotkov v tujini in 46 odstotkov v Sloveniji
* 47 odstotna rast čistega dobička
* Visoke investicije v raziskave in razvoj ter prostore in opremo
* Sodelovanje z univerzami, raziskovalnimi organizacijami, inovativnimi skupinami, lastna 19 članska skupina raziskovalcev, registriranih pri ARRS
* Sodelovanje v številnih projektih EU in na slovenskih razpisih
* Razvita kadrovska in izobraževalna politika zaposlenih
* Slovenski ambasador znanj 2014

**Andrej Bajuk**, izvršni direktor

**TEM Čatež, d.d., Velika Loka**

Izvršni direktor in solastnik Andrej Bajuk je v TEM Čatež prišel kot njihov štipendist leta 1990. V tem obdobju je podjetje izgubilo svoje glavni trg v bivši Jugoslaviji. Danes kar 65 odstotkov inštalacijskih stikal in vtičnic lastne blagovne znamke izvažajo na tuje trge, predvsem v EU, kjer so se usmerili k specializiranim kupcem.

S sodelovanjem njihovih razvojnikov z univerzami in razvojnim centrom orodjarstva Tecos, so razvili inovativne proizvode in številne izboljšave, kot so TOUCH, PURE 2M, USB polnilec in TOUCHLESS. Družba z intenzivnim vlaganjem, tako v zaposlene kot v najmodernejšo tehnologijo, proizvodno opremo, orodja, prostore, informacijski sistem in infrastrukturo povečuje svojo konkurenčnost in poslovne rezultate.

Dodana vrednost se je v zadnjih treh letih v povprečju letno povečala za 14 odstotkov oz. za 10.000 evrov na zaposlenega. Povprečna rast prodaje je v zadnjem obdobju skoraj 10 odstotna.

TEM Čatež sodeluje s srednjimi šolami in zagotavlja poletno delo za več deset dijakov. Družba izjemno sodeluje tudi z lokalnim okoljem, kjer podpira številne športne aktivnosti in druge lokalne dejavnosti ter projekte. Vzpostavljeno ima okoljsko politiko in dosežene številne tuje standarde kakovosti.

***Sveži podatki za 2016:***

čisti prihodki: 11.300.000 €

čisti dobiček: 900.000 €

število zaposlenih: 118,6

dodana vrednost/zaposlenega: 48.300 €

* Skoraj 10 odstotna povprečna letna rast prihodkov
* 125 odstotna povprečna letna rast čistega dobička
* obsežne investicije v proizvodno opremo, nova orodja, zemljišča, prostore
* svetovna novost – univerzalni zatemnilnik TOUCH za vse vrste žarnic in sijalk
* sponzorji in organizatorji mednarodnega turnirja badmintona na Mirni (22.)
* povprečno 591 eur na zaposlenega za izobraževanje
* pridobljeni mednarodni in nacionalni certifikati (Nemčija, Francija, Italija, Švedska, Rusija) za izdelke
* z ločevanjem odpadne opreme in embalaže in prihranili 41 ton materialnih virov in izpustili 6 ton manj toplogrednih plinov

**Male in mikro družbe**

**Jernej Zupančič**, direktor

**CLEANGRAD d.o.o., Ljutomer**

Podjetje Cleangrad, ki je v slovenskem, švicarskem in avstrijskem lastništvu, je Jernej Zupančič soustanovil leta 2002. Družba je proizvajalec certificiranih čistih prostorov za farmacevtsko, kozmetično in prehrambeno industrijo ter bolnišnice. Skoraj 100 odstotkov produktov izvozijo na tuje trge, pri čemer beležijo kar 10 odstotno letno rast.

Gre za trge Belgije, Nizozemske, Avstrije, Srbije, Švice in Rusije, kjer dosegajo celo višje cene od konkurence. Med njihove kupce sodi sedem največjih farmacevtskih družb, tudi Pfizer. Z nekaterimi farmacevti delajo že vrsto let.

Visoke investicije v nove tehnologije, opremo in izboljšave proizvodov prispevajo k doseganju rezultatov, ki jih uvrščajo med najboljše v panogi, tako glede EBIDTA marže kot dobičkonosnosti kapitala. Podjetje dosega visoko dodano vrednost in ima nizko zadolženost.

Uspehe Cleangrada potrjujejo tudi tuji certifikati kot sta avstrijski certifikat SCC - Safety Certificate Contractors in Health and Safety Award Pfizer 2016 ali »Zero Incidents« podjetja Janssen Biologics.

K rezultatom doprinaša tudi lastna razvojna skupina, ki se nenehno povečuje, kot tudi število zaposlenih, ki se je v zadnji štirih letih skoraj podvojilo. Tako zaposleni kot direktor so ponosni predvsem na svoje delo in dosežene rezultate.

***Sveži podatki za 2016:***

čisti prihodki: 9.943.492 €

čisti dobiček: 620.390 €

število zaposlenih: 97

dodana vrednost/zaposlenega: 37.913 €

* Odvisne družbe v Avstriji, Švici in Srbiji
* 99,3 odstotkov prihodkov ustvarijo na tujih trgih
* 20 odstotna rast izvoza letno
* 10,4 odstotna letna rast dodane vrednosti
* 20,9 odstotna rast povprečne dobičkonosnosti kapitala
* Že 10 let je naročnik njihovih čistih prostorov mednarodno farmacevtsko podjetje Pfizer
* Zadnji dve leti vsako leto 20 dodatnih zaposlitev
* Nagrade in certifikati za zdravje in varnost proizvodov